b'\n_START_ARTICLE_\nMikropenis\n_START_PARAGRAPH_\nMikropenis eli mikrofallos tarkoittaa l\xc3\xa4\xc3\xa4ketieteess\xc3\xa4 ep\xc3\xa4normaalin pient\xc3\xa4 siitint\xc3\xa4, jonka muodossa ei kuitenkaan ole poikkeavuuksia. Er\xc3\xa4s k\xc3\xa4ytetty kriteeri on peniksen pituus, joka poikkeaa yli 2,5 standardipoikkeaman verran i\xc3\xa4nmukaisesta peniksen keskipituudesta. T\xc3\xa4m\xc3\xa4 tarkoittaa esimerkiksi alle 1,9 cm mittaista penist\xc3\xa4 alle viisikuukautisella lapsella ja alle 7 cm mittaista penist\xc3\xa4 aikuisella miehell\xc3\xa4. Mikropeniksen omistavia miehi\xc3\xa4 on alle 0,6\xc2\xa0% kaikista maailman miehist\xc3\xa4. Mikropenis havaitaan yleens\xc3\xa4 heti syntym\xc3\xa4n j\xc3\xa4lkeen.\n_START_SECTION_\nAiheuttajat\n_START_PARAGRAPH_\nMikropeniksen syyn\xc3\xa4 voi olla hypogonadotrooppinen hypogonadismi, primaarinen hypogonadismi tai androgeeniresistenssi. On olemassa useita edellisiin ryhmiin luokiteltavia oireyhtymi\xc3\xa4, joihin saattaa liitty\xc3\xa4 mikropenis. T\xc3\xa4llaisia ovat esimerkiksi Klinefelterin oireyhtym\xc3\xa4 ja 5-alfa-reduktaasin puutos. Mikropenikselle ei tutkimuksista huolimatta kuitenkaan aina l\xc3\xb6ydy selitt\xc3\xa4v\xc3\xa4\xc3\xa4 syyt\xc3\xa4.\n_START_SECTION_\nHoito\n_START_PARAGRAPH_\nPeniksen kokoon vaikuttaa kasvuik\xc3\xa4isen\xc3\xa4 oleellisesti testosteroni ja jossain m\xc3\xa4\xc3\xa4rin my\xc3\xb6s kasvuhormoni. Jos siis peniksen koon pienuus johtuu hormoneista, testosteronia voidaan yritt\xc3\xa4\xc3\xa4 k\xc3\xa4ytt\xc3\xa4\xc3\xa4 hoitona mutta korkeintaan kolmen kuukauden ajan.  Pidempi testosteronin hoitojakso saattaisi aiheuttaa ep\xc3\xa4haluttua viriiliytt\xc3\xa4 ja luuston kasvua. Jos potilaalla on hypogonadismi, voidaan testosteronihoitoa jatkaa my\xc3\xb6s aikuisena. T\xc3\xa4ysikasvuisena peniksen kasvuun hormonaalisesti voidaan kuitenkin vaikuttaa vain hyvin v\xc3\xa4h\xc3\xa4n._NEWLINE_Mikropeniksen suurennusta voidaan harkita my\xc3\xb6s leikkauksella._NEWLINE_Ennen mikropenist\xc3\xa4 hoidettiin pienten lasten kohdalla poistamalla kirurgisesti penis ja kivekset ja muotoilemalla tilalle vagina. T\xc3\xa4ll\xc3\xb6in potilas kasvatettiin tyt\xc3\xb6ksi. Nyky\xc3\xa4\xc3\xa4n toimenpide on kyseenalaistettu.'